CELEX: 62009TN0520
Language: mt
Date: 2009-12-24 00:00:00
Title: Kawża T-520/09: Rikors ippreżentat fl- 24 ta’ Diċembru 2009 — TF1 et vs Il-Kummissjoni

27.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 80/30
            
         Rikors ippreżentat fl-24 ta’ Diċembru 2009 — TF1 et vs Il-Kummissjoni
   (Kawża T-520/09)
   2010/C 80/51
   Lingwa tal-kawża: il-Franċiż
   
      Partijiet
   
   
      Rikorrenti: Télévision française 1 (TF1) (Boulogne Billancourt, Franza), Métropole télévision (M6) (Neuilly-sur-Seine, Franza), Canal + SA (Issy-Les-Moulineaux, Franza) (rappreżentanti: J.-P. Hordies u C. Smits, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni mogħtija mill-Kummissjoni Ewropea fl-1 ta’ Settembru 2009 fil-Każ Għajnuna mill-Istat C(2009) 6693 (ex N 34/A/09 & N 34/B/09) — Sussidju baġitarju favur France Télévisions (2010-2012) sa fejn hija ddeċidiet li tikkunsidra s-sussidju baġitarju nnotifikat ta’ ammont ta’ EUR 450 miljun għall-2009, favur France Télévisions, bħala kompatibbli mat-Trattat KE, skont l-Artikolu 86(2) tiegħu;
            
         
               —
            
            
               tikkundanna lill-Kummissjoni sabiex tiftaħ il-proċedura ta’ investigazzjoni formali tal-għajnuna, prevista fl-Artikolu 108(2) TFUE;
            
         
               —
            
            
               tikkundanna lill-Kummissjoni għall-ispejjeż kollha tal-istanza.
            
         
      Motivi u argumenti prinċipali
   
   Dan ir-rikors huwa intiż għall-annullament tad-Deċiżjoni C(2009)6693 finali, tal-1 ta’ Settembru 2009, mogħtija mill-Kummissjoni, fi tmiem il-proċedura prevista fl-Artikolu 88(3) KE (li sar l-Artikolu 108 TFUE), li biha l-Kummissjoni kienet ikkunsidrat sussidju baġitarju, ta’ ammont massimu ta’ EUR 450 miljun għall-2009 favur France Télévisions, kompatibbli mas-suq komuni. F’dan il-kuntest, ir-rikorrenti jitolbu l-ftuħ tal-proċedura ta’ investigazzjoni formali skont l-Artikolu 108(2) TFUE.
   Insostenn tat-talba tagħhom, ir-rikorrenti jinvokaw motiv wieħed ibbażat fuq il-fatt li kienu jeżistu diffikultajiet serji li fil-preżenza tagħhom il-Kummissjoni kienet obbligata tiftaħ il-proċedura ta’ investigazzjoni prevista fl-Artikolu 88(2) tal-KE (li issa sar l-Artikolu 108(2) TFUE) u tistieden lill-partijiet interessati biex jissottomettulha l-kummenti tagħhom.
   Ir-rikorrenti jsostnu li hemm evidenza ta’ diffikultajiet serji li jirriżultaw, minn naħa, miċ-ċirkustanzi tal-proċedura ta’ eżami preliminari u, min-naħa l-oħra, mill-kontenut tad-deċiżjoni kkontestata.
   It-tul eċċessiv tal-proċedura ta’ eżami preliminari, l-iżvolġiment tal-proċedura u l-ammont tas-susissdju kkontestat huma tali li juru li ma hemmx evidenza ta’ diffikultajiet serji fir-rigward taċ-ċirkustanzi tal-proċedura ta’ eżami preliminari.
   Il-fatt li hemm evidenza ta’ diffikultajiet serji fir-rigward tal-kontenut tad-deċiżjoni kkontestata huwa bbażat fuq żewġ elementi. Huwa jirriżulta minn naħa, mil-livell ta’ informazzjoni insuffiċjenti, jew saħansitra informazzjoni mhux eżatta, li l-Kummissjoni kellha fil-mument tad-deċiżjoni kkontestata u min-naħa l-oħra, mill-impossibbiltà għall-Kummissjoni li tikkonkludi li l-għajnuna hija kompatibbli mingħajr analiżi dettaljata, fid-dawl tar-riskji strutturali ta’ kumpens żejjed f’dan il-każ.